מחיר ההצלחה: פיני עייש סיכם לעונה נוספת באדומים אשדוד, בעירוני מבהירים לקראת הדרבי: "לא יהיה מסדר כבוד" - אשדוד נט
מחיר ההצלחה: פיני עייש סיכם לעונה נוספת באדומים אשדוד, בעירוני מבהירים לקראת הדרבי: "לא יהיה מסדר כבוד"
03.04.18 / 15:10
בקבוצת אדומים אשדוד כבר סיימו את חגיגות העלייה לליגה א', בינתיים הקבוצה מתכוננת לקראת המשחק האחרון בעונה- הדרבי (19:00, ד', אשדוד- הי"א). בינתיים הקבוצה ממשיכה בהתארגנות לקראת העונה הבאה וסיכמה עם המאמן בשנתיים האחרונות, פיני עייש שהעלה את הקבוצה מליגה ג' לליגה ב' ומליגה ב' לליגה א'. בינתיים בצד הצהוב מבהירים לאדומים: "לא נאפשר את טקס הענקת הצלחת ולא יהיה מסדר כבוד"
קבוצת אדומים אשדוד כבר העפילה לליגה א' והשלימה את החגיגות, לקבוצה נותר עוד משחק אחד חשוב, הדרבי ביום רביעי הקרוב (4/4, 19:00, אצטדיון הי"א) ובקבוצה מקווים לסיים עונה ללא הפסד ועם ניצחון מתוק על הצד הצהוב.
בינתיים באדומים כבר עוסקים וחושבים על העונה הבאה, המאמן פיני עייש שהצעיד את הקבוצה בשנתיים האחרונות לשתי עליות סיכם לעונה נוספת כמאמן הקבוצה ויהיה האיש שיעמוד על הקווים גם בעונה הבאה, בליגה א'.
בקבוצה גם יתחילו מיד בתום החג לשבת עם חלק מהשחקנים מתוך מטרה לסכם עם רוב הסגל גם לעונה הבאה וליצור המשכיות גם בליגה א'. "רוב הסגל- 70 אחוז ממנה אמורים להמשיך גם בעונה הבאה", אמר היו"ר נועם פרקש בראיון לאשדוד נט לפני כ- עשרה ימים.
בהודעת המועדון נכתב: "מועדון הפועל אדומים אשדוד גאה ונרגש להודיע כי המאמן האהוב המוצלח והמוערך שלנו פיני עייש ממשיך לעונה נוספת גם בליגה א'.
אנחנו מאמינים בדרכו של פיני, שהוביל אותנו להצלחות גדולות בזכות הדרך הנכונה והמקצועית שלו, סומכים עלייך שתיקח אותנו הכי גבוה שאפשר ויחד איתך השמיים. מודים לך על האמונה והכח שאתה מחדיר בכל המערכת. רב החובל שלנו קח אותנו ליעד הבא במסע שכותב את ההיסטוריה מחדש".
יהיה או לא יהיה מסדר כבוד?
בתוך כך נראה שצפויה סאגה לא קטנה לקראת הדרבי ברביעי, בעוד בצד האדום מחכים לקבל "מסדר כבוד" מהצד הצהוב ובונים על טקס הענקת הצלחת הרשמי מנציגי ההתאחדות בדרבי, בכדי לחדד את "ההשפלה" מצידם לצד הצהוב, בעירוני כבר התכוננו לכך עם תשובה.
"לא יהיה מסדר כבוד, לא תהיה הענקת צלחת רשמית, לא במשחק בית שלנו שהמטרה היא ליצור פרובוקציה נטו, אם הם רוצים שיקבלו את הצלחת בחדר ההלבשה שלהם, כבר הודענו לראשי האדומים ולנציגי ההתאחדות", אמרו בעירוני.